ഡമ്മി കരുത്തായി, സംശയങ്ങള്ക്ക് ഉത്തരമായി കൊല്ലം: സാക്ഷികള് ഇല്ലെങ്കിലും ഉത്രയെ സൂരജ് കൊന്നതാണെന്ന് പൊലീസിന് നൂറു ശതമാനം ഉറപ്പുണ്ടായിരുന്നു. എന്നാല്, ശിക്ഷ ഉറപ്പാക്കാന് കോടതിയില് സമര്പ്പിക്കേണ്ട ശാസ്ത്രീയ തെളിവുകള് ശേഖരിക്കുക എന്നത് വലിയ വെല്ലുവിളിയായി. മൂര്ഖന് പാമ്ബിനെക്കൊണ്ട് കടിപ്പിച്ചു കൊല്ലുകയായിരുന്നുവെന്ന് തെളിയിക്കാന് യഥാര്ത്ഥ പാമ്ബിനെ ഉപയോഗിച്ച് ഡമ്മി ശരീരത്തില് പരീക്ഷണം നടത്താന് തീരുമാനിച്ചത് അതുകൊണ്ടാണ്. ഉറക്കത്തിലായ ഒരാളെ പാമ്ബ് കടിക്കുമോ? ഏത് സാഹചര്യത്തിലാകും കടിച്ചിട്ടുണ്ടാവുക? സ്വാഭാവികമായും പ്രകോപനമുണ്ടാക്കിയും കടിച്ചാലുണ്ടാകുന്ന മുറിവുകളുടെ ആഴമെത്ര? ഈ ചോദ്യങ്ങള്ക്ക് കോടതി മുമ്ബാകെ അന്വേഷണ സംഘം സമര്പ്പിച്ചത് ഡമ്മി പരീക്ഷണത്തിന്റെ ദൃശ്യങ്ങളും വിവരണങ്ങളുമാണ്. സൂരജ് പാമ്ബിനെ പ്രകോപിപ്പിച്ച് കടിപ്പിച്ചതാണെന്ന് കോടതി നിരീക്ഷിക്കാന് ഇത് ഉപകരിച്ചു. ഉത്ര മരിച്ചതിന്റെ രണ്ടാംദിനം സൂരജിന്റെ മുറിയില് നിന്ന് ഉറക്ക ഗുളികകള് പൊലീസ് കണ്ടെടുത്തിരുന്നു. ആന്തരികാവയവങ്ങളുടെ പരിശോധനാ ഫലത്തില് ഇവയുടെ അംശം കണ്ടെത്താനായത് അന്വേഷണത്തിന് ഗുണംചെയ്തു. ഉത്രയെ മയക്കിക്കിടത്തിയശേഷമാണ് പാമ്ബിനെക്കൊണ്ട് കടിപ്പിച്ചതെന്ന് തെളിയിക്കാന് പരിശോധനാ ഫലങ്ങള് ഉപകരിച്ചു. സൂരജിന്റെ ബന്ധുക്കള്ക്ക് കൊലപാതകത്തില് പങ്കില്ലെന്ന് പൂര്ണ ബോദ്ധ്യം വന്നിരുന്നു. കേസില് കിറുകൃത്യമായ തെളിവുകളാണ് കോടതിയില് ഹാജരാക്കിയത്. അതാണ് അന്വേഷണത്തിന്റെ വിശ്വാസ്യതയും. ഹരിശങ്കര്, എ.ഐ.ജി പൊലീസ് ഹെഡ് ക്വാര്ട്ടേഴ്സ്